Budyšin (CRM/SN). Jako njewšědnje skutkowne wopokaza so předstajenje duchowneho oratorija „Paulus“ wusahowaceho zastupjerja němskeje hudźbneje romantiki Felixa Mendelssohna Bartholdyja (1809–1849) minjenu njedźelu wječor w Tachantskej cyrkwi swj. Pětra w Budyšinje. Pod dirigatom cyrkwinskeho hudźbneho direktora Michaela Vettera bě do grandiozneho koncerta z wjele espritom wjace hač sto sobuskutkowacych zapřijatych. W kwarteće spěwachu sopranistka Franziska Boby z Erlangena, altistka Stephanie Hauptfleisch z Drježdźan, tenor Falk Hoffmann z Lipska a basist Johannes Wohlrab z Magdeburga. Wulki nošny chór tworješe Ewangelska kantornja swj. Pětra w Budyšinje. Orchester Serbskeho ludoweho ansambla team sobuskutkowacych wudospołni. Na zjawnej pjatkownej generalce hraješe kantor katolskeje tachantskeje wosady Kamil Maksymilian Kulawik na pišćelach, mjeztym zo přewza tutón part njedźelu młody serbski cyrkwinski hudźbnik Johannes Krahl.
szl_Latn